Eskom gekap oor ‘onbillike ontslag’ ná beurtkragDie Medupi-kragstasie. Foto: JMK/Wikimedia Commons Solidariteit het ŉ aanmaning aan Eskom oorhandig waarin die kragvoorsiener versoek word om onmiddellik die “onbillike ontslag” van een sy werknemers terug te trek. Eskom het Johan Dempers, ŉ projekbestuurder by die Matimba- en Medupi-kragstasie, op 18 Oktober summier uit die diens van die Eskom-filiaal Rotek se diens ontslaan. Die kragvoorsiener voer aan dat Dempers die uitvoer van sy pligte verwaarloos het en dat dit daartoe gelei het dat drie eenhede by die Medupi-kragstasie opgepak het. Dit is as een van die redes aangevoer hoekom beurtkrag weer van 16 Oktober af ingestel is. Eskom voer in die ontslagkennisgewing aan dat Dempers daarmee getaak was om te verseker dat 1 500 ton se steenkool-invoer per uur gehandhaaf word. Daar word aangevoer dat Dempers versuim het om dit te doen en ook nagelaat het om die saak by senior bestuur aan te meld toe hy sien dat die teikens nie gehaal gaan word nie. Solidariteit versoek Eskom om Dempers se “onbillike ontslag” teen Dinsdag terug te trek. Anton van der Bilj. Foto: Reint Dykema Anton van der Bijl, hoof van Solidariteit se regsdienste, voer aan dat nadat die steenkool-vervoerband op 12 Oktober onklaar geraak het wat tot die onlangse kragonderbrekings gelei het, Dempers aangesê was om toesig te hou oor die herstelwerk aan die vervoerband. “As deel van die noodmaatreëls wat ingestel is terwyl die band herstel moes word, moes 1 500 ton steenkool per uur per trok na die kragstasie aangery word.” Volgens Van der Bijl voer Eskom Rotek aan dat Dempers versuim het om die 1 500 ton steenkool per uur aan Medupi volgens hul instruksie te lewer. “Dit is skokkend, om die minste te sê. Dempers is sonder enige waarskuwing ontslaan vir iets wat nie sy verantwoordelikheid was nie, en dit ten spyte van die feit dat hy sy plig om toesig te hou oor die herstel van die vervoerband doelgerig en uitstekend uitgevoer het,” het Van der Bijl gesê. “Dit is jammer dat dit ŉ tendens geword het vir wanbestuurde staatsinstellings om hul werknemers as pionne te gebruik om hul eie onbevoegdheid te probeer verdoesel. “Ons het hier te make met ŉ geval waar ons lid baie meer gedoen het as wat van hom verwag is, en nou as die sondebok voorgehou word vir die onlangse kragonderbrekings,” het Van der Bijl gesê. Van der Bijl sê voorts dat indien Eskom Rotek nie Dempers se ontslag teen Dinsdag teruggetrek het nie, Solidariteit genoodsaak sal wees om dringende regstappe te doen. “Ons glo en vertrou dat Eskom Rotek ŉ les in die hof sal leer,” het Van der Bijl afgesluit.